Helst best umtókti føroyski tónleikabólkurin nakrantíð spælir á Summar Festivalinum í august. Tá ið fyrsti Summar Festivalurin varð hildin í 2004, vóru Frændur ein av bólkunum, sum spældu til fyrstu konsertina á Vágsbøi. Kanska sjálvsagt, tá Frændur og Summarfestivalurin á hvør sín hátt hava tilknýti til Klaksvík. Síðani hava Frændur spælt tvær ferðir afturat á Summar Festivalinum, og nú er bólkurin til reiðar at fara á pallin aftur í august. Frændur hava verið virknir síðani 1983. Fyrsta útgávan hjá bólkinum kom í 1984, og fyri hálvum øðrum ári síðani kom seinasta útgávan hjá bólkinum, sum var tann fimta studioútgávan. Frændur hava helst verið populerasti bólkurin í Føroyum hesi árini. Ein lang røð av sangunum hjá teimum eru blivin fólkaogn, og flestu føroyingar kunnu uttan at blunka syngja við til sangir sum Føroyar, Mítt Land, Eros og Lívsmynd.